Les llars afectades per la pandèmia tenen "menys vulnerabilitat" financera que les famílies més castigades per la crisi del 2008, segons el Banc d'Espanya. A partir de l'Enquesta Financera de les Famílies (EFF), la institució argumenta que els més perjudicats per la covid-19 estan menys endeutats que els més afectats per la recessió de fa 10 anys, que van ser els treballadors de la construcció i manufactura. Ara, la covid-19 ha castigat el comerç, l'hostaleria, l'educació, on la majoria de treballadors són dones i joves. La pèrdua dels seus ingressos, però, es pot veure compensada amb les rendes d'altres membres de la llar. Aquests dos col·lectius tenen una probabilitat 6 punts menor d'aportar la renda principal de les llars que al 2008. El Banc d'Espanya apunta en un informe publicat aquest dimecres que la situació patrimonial dels afectats per la crisi de la covid-19 "pot ser més favorable" que la del 2008 fruit del procés de pagaments de deutes i reducció dels tipus d'interès. L'any 2017 la proporció de treballadors d'indústries socials que vivien en llars amb pagaments elevats de deute era del 8%, tres punts per sota que el 2008. L'estudi recorda que fa 10 anys l'11% d'emplears de les industries regulars vivien en llars que dedicaven al menys el 40% de la renda als pagaments del deute bancari, un percentatge que arribava al 15% en el cas de les manufactures.  La diferència es nota especialment en els treballadors de l'hostaleria, el sector amb més proporcio de llars endeutades actualment amb el 12% de les famílies tenen uns nivells de deute elevats, tres punts per sota dels treballadors de les manufactures el 2008.  "El grau de diversificació dels ingressos de les llars més exposades a la recessió actual, lleugerament superior a l'observat el 2008, i la menor proporció de la renda destinada al pagament de deutes suggereix que aquestes famílies tindrien actualment una menor vulnerabilitat financera que les més afectades per la crisi del 2008", assenyala. Aproximadament la meitat de les dones i la meitat dels joves menors de 35 anys estaven ocupats en indústries socials (comerç, hostaleria, educació i serveis personals) i tenien rendes més baixes en comparació amb la resta. El fet que percebin uns salaris inferiors ja d'entrada pot fer que la pèrdua d'ingressos es compensi parcialment amb els sous dels altres membres de la llar.  Per exemple, si les dones viuen amb altres persones que tenen feines a les indústries menys afectades per la pandèmia, la renda dels conjugues pot ajudar a sostenir la despesa de la llar. Un cas similar es dona amb els joves ja que aproximadament la meitat de les persones d'entre 25 i 29 anys vivien amb els seus pares i una quarta part dels que tenien entre 30 o 34 anys. Per tant la caiguda dels ingressos d'aquest col·lectiu pot mitigar-se si a la llar on viuen hi ha altres fonts de renda, com les pensions de jubilació, apunta l'informe. L'informe també assenyala la dificultat de reduir despesa amb què es troben els treballadors del comerç, l'hostaleria, les activitats recreatives i artístiques. Els treballadors amb possibilitats limitades de teletreball vivien en llars que dedicaven de mitjana més de la tercera part de la seva renda abans dels impostos a despeses de difícil ajustament: alimentació i habitatge.

Summary: Les llars més castigades per la pandèmia són menys vulnerables que les de la crisi del 2008, segons el Banc d'Espanya


La Llei Europea pel Clima de la Comissió Europea fixa l'objectiu que Europa sigui el primer continent climàticament neutre el 2050, però sense establir un augment intermedi per al 2030. La presidenta de l'executiu europeu, Ursula Von der Leyen, i el president executiu per al Pacte Verd, Frans Timmermans, han presentat aquest dimecres una proposta que es limita a dir que "s'exploraran les opcions" per establir la meta de reduir entre un 50% i un 55% les emissions el 2030, però sense comprometre's a fer-ho. La manca d'objectiu a curt termini ha estat criticat per 12 estats, entre ells Espanya, que aquest dimarts van demanar a Timmermans fixar una retallada del 50% o 55% per al 2030. Abans d'augmentar la retallada d'emissions per al 2030, la Comissió vol fer "un pla de valoració de l'impacte", que pretén presentar durant l'estiu d'aquest any. El vicepresident executiu per al Pacte Verd ha justificat aquest ajornament perquè la Comissió vol ser "seriosa".  "No serà una pèrdua de temps. Quan les coses es fan bé i es fa el treball de fons, es guanya temps", ha insistit Timmermans, que ha afegit que els experts aconsellaven fer aquesta avaluació. Un cop enllestit l'estudi, si cal, es podrà modificar la legislació.   La llei climàtica planteja diferents vies per assolir la neutralitat climàtica per al 2050. Es planteja fixar un pla per al període 2030-2050 per reduir les emissions de CO2 i a partir del 2023 s'analitzaran cada cinc anys les mesures preses, tant a nivell europeu com dels estats membres, per arribar a l'objectiu de la neutralitat climàtica.  L'executiu europeu també podrà fer "recomanacions" als estats membres que impulsin accions incompatibles amb l'assoliment de la neutralitat climàtica. La Comissió vol que aquestes recomanacions siguin "tingudes obligatòriament en compte" per obligar els estats membres a retre comptes. A banda de mesures contra l'emergència climàtica, la Comissió demana als estats que implementin estratègies per "reforçar la resiliència" i "reduir la vulnerabilitat" davant els efectes del canvi climàtic. El Pacte Verd, un dels pilars de l'executiu de Von der Leyen La neutralitat climàtica per al 2050 és el principal objectiu del Pacte Verd, el full de ruta de la Comissió cap a la transició ecològica. Von der Leyen, que ha volgut fer de la lluita contra l'emergència climàtica un dels pilars del seu executiu, va anunciar l'impuls de la llei europea pel clima el desembre durant la seva intervenció a la Cimera del Clima de Madrid.  En la presentació de la llei climàtica, la presidenta de la Comissió ha dit que "és el moment d'actuar" i ha apostat per construir un "sistema de creixement sostenible". L'alemanya ha afirmat que la legislació contra la crisi climàtica dona "instruments per fer progressos", però ha insistit que cal tenir en compte la sostenibilitat en totes les polítiques.  "La neutralitat climàtica és el destí d'Europa i una economia sostenible és el millor que podem tenir per al futur", ha assenyalat Von der Leyen, que ha reivindicat la Unió Europea com a "líder climàtic global". Al seu torn, el vicepresident executiu per al Pacte Verd ha remarcat que la crisi climàtica és "un problema enorme", però que "encara es pot arreglar". A més, Timmermans ha "reptat" les altres regions del món a "intentar guanyar" a Europa en la "cursa" contra l'emergència climàtica. La resta d'institucions europees coincideixen en la necessitat de reduir emissions. L'Eurocambra va donar el gener el vistiplau a l'objectiu de neutralitat climàtica per al 2050, però va reclamar un pressupost coherent a aquesta aspiració. També és un objectiu que té el suport del Consell Europeu, malgrat que els 27 van ser incapaços de tancar un acord unànime en la cimera del desembre sobre la neutralitat climàtica per l'oposició de Polònia, que demanava més temps.

Summary: Brussel·les fa marxa enrere i ajorna elevar la retallada d'emissions per al 2030


El president de Llengua i República, Joaquim Arenas, ha fet públic un comunicat davant el debat suscitat pel manifest 'Per un veritable procés de normalització lingüística a la Catalunya independent', signat per 275 persones. La plataforma lamenta les "males interpretacions" i "manipulacions" del manifest, atribuint-li "allò que no diu" i suposant-li "intencions que no té". Segons es recull en el comunicat, el text no proposava la definició d'una "oficialitat única" ni defensa el "monolingüisme", com asseguren que se li ha atribuït "de mala fe". "Això no vol dir que Llengua i República no tingui la seva proposta sobre aquesta qüestió, però el manifest no l'ha definida per deixar-ho obert a les possibles solucions", s'especifica en el comunicat. El Grup Koiné, impulsor del manifest, ha expressat en el mateix comunicat que valora de manera positiva l'acollida del text i el debat que ha suscitat, unes reaccions que palesen, al seu entendre, un "interès viu". Tanmateix, han lamentat les desqualificacions que no responen als arguments exposats. Així, defensen que el manifest no conté "cap expressió" que qualifiqui la població d'origen immigrant, ni l'època franquista, ni l'anterior o l'actual, de "colons", sinó que simplement remarca la "coneguda voluntat" del franquisme d'utilitzar-la "com a instrument involuntari de colonització lingüística". "Colonització lingüística" entenen que s'utilitza com una expressió equivalent a la de "substitució lingüística", com s'empra en l'ecolingüística.  Amb tot, sí que defensen que el català i l'occità a l'Aran esdevinguin en la futura república "l'eix integrador en un marc d'assumpció pública del multilingüisme" i reconeixen que el manifest denuncia "la ideologia política del bilingüisme" i no pas el fet que els individus parlin diverses llengües, una circumstància valorada com una "riquesa cultural que cal reconèixer i promoure".  Finalment, esgrimeixen que han públic un comunicat per "respecte" i "consideració" als 275 signants, tots ells acadèmics i professionals que han contribuït a la recuperació de la llengua del país i en consideració a les nombroses persones que s'adhereixen actualment al text malgrat les interpretacions "esbiaixades". "Volem agrair totes les opinions expressades, favorables o no al manifest, que han contribuït a enriquir-lo, matisar-lo o contradir-lo; sempre, però, des del respecte a la llibertat d'expressió", conclou el text.

Summary: El Grup Koiné nega que el manifest proposi el "monololingüisme" o l'"oficialitat única" del català


Segons un informe de Pimec, la demanda se situaria al 37% i demana mesures correctores per corregir aquest dèficit ACN Barcelona.-La patronal Pimec ha advertit que només un 20% de la població activa a Catalunya té un nivell formatiu mitjà quan la demanda se situaria al voltant d'un 37%, segons conclou l'informe 'Formació i ocupació a Catalunya i comparativa amb alguns països europeus', presentat aquest dilluns. En nivell formatiu mitjà, on hi ha l'FP, Catalunya és el país que registra el percentatge més baix en comparació amb vuit economies avançades de dimensió semblant a la catalana, on aquest indicador se situa en el 44%. Per Pimec, hi ha uns desajustos notables en nivell formatiu, ja que, per exemple, Catalunya és el que té una major proporció de persones amb nivell baix (43% davant un 18% dels petits països europeus). El document també constata que l'atractiu per l'FP ha millorat en els darrers anys, en especial la de grau superior. No obstant això, el flux serà probablement insuficient per cobrir les demandes del sistema productiu, sobretot tenint en compte que una proporció important dels titulats accedeix després a la universitat i no al mercat de treball. Pimec ha fet una crida per "corregir les deficiències" dels sistemes formatiu i de qualificació catalans amb l'objectiu de "millorar el sistema productiu del país". En aquest sentit, ha emès una sèrie de recomanacions com, entre d'altres, situar el món de l'empresa i l'empresa mateixa "en l'origen i destí" natural de qualsevol acció de formació professional, situar les necessitats de les persones en el centre del sistema (en funció de l'edat, col·lectius amb dificultats especials), l'orientació professional, l'existència de diferents tipus de centres de formació (públics i privats, especialitzats, presencials o a distància)i més "inversió i eficiència".

Summary: Només un 20% de la població activa a Catalunya té un nivell formatiu mitjà


El director del CatSalut, Adrià Comella, ha signat una resolució aquest dilluns 17 de febrer per la qual se suspèn la instrucció 05/2019 per evitar el frau de llei en l'accés amb càrrec a la sanitat pública, segons ha avançat 'El Periódico' i han confirmat fonts del departament a l'ACN. D'aquesta manera, el CatSalut pretén evitar "males interpretacions" que, segons opinen les mateixes fonts, s'havien fet a l'entorn de la instrucció, interpretacions que havien dut a pensar que s'intentava restringir l'accés a la salut universal a persones en risc d'exclusió social. Des del CatSalut s'indica, al contrari, que la instrucció tenia l'objectiu de detectar accessos fraudulents a la sanitat pública, per preservar la sostenibilitat del sistema. A la resolució Comella indica que actualment s'ha tancat ja el tràmit d'informació pública i audiència de les entitats interessades del Decret que desenvolupa la Llei 9/2017, que estableix la universalització de l'assistència sanitària amb càrrec a fons públics per mitjà del CatSalut, i que inclou la instrucció 05/2019. Les al·legacions rebudes en aquest tràmit "han fet palès" que el contingut de la instrucció "pot induir" a interpretacions "contràries a la seva autèntica finalitat", que "en cap cas" ha de suposar una restricció dels drets de les persones en risc d'exclusió social o persones pertanyents a grups en risc d'exclusió social. D'acord amb això, afegeix la resolució, "s'ha considerat convenient" suspendre l'aplicació de la instrucció "fins que s'aprovi i entri en vigor" el Decret esmentat anteriorment, que "desenvolupa aspectes fonamentals" sobre l'abast que ha de tenir l'assistència sanitària en cas de persones en risc d'exclusió social.

Summary: El CatSalut suspèn la instrucció per evitar el frau de llei en l'accés a la sanitat pública


L'advocat de Jordi Sànchez, Jordi Pina, ha explicat que l'entrada de la Guàrdia Civil a la seu de l'ANC aquest dimecres al matí forma part d'una diligència "normal" per bolcar el correu electrònic de l'expresident de l'entitat independentista. En un contacte amb la premsa davant la seu de l'ANC, Pina ha afegit que el Tribunal Suprem ha dictat una resolució on "simplement" acorda la còpia de l'e-mail de Sànchez, de manera que es tractaria d'una "diligència relativament senzilla" i, en cap cas, no es pot parlar d'"escorcoll". "Forma part de la normalitat dins d'una investigació sumarial, no hi ha més incidència", ha apuntat l'advocat. Al seu torn, el vicepresident de l'ANC, Agustí Alcoberro, ha assegurat en la mateixa línia que Pina que el procediment forma part del procés judicial i que no significa "cap canvi qualitatiu" en la investigació. Pina, que visitarà Sànchez a Soto del Real aquest dijous -com és habitual-, ha constatat que el procés de bolcatge és "lent" perquè es triga en passar el contingut dels correus al port USB per enviar-lo al TS, però ha reiterat que "no hi ha més transcendència". Així, l'advocat ha reiterat que l'operació forma part d'una peça secreta que ja se'ls va notificar que s'obriria en un termini de 15 dies. Pina ha afegit que l'operació de la peça nova secreta forma part del període d'investigació que va del 28 d'abril del 2016 fins el 27 d'octubre del 2017..  A més, Pina ha demanat que els simpatitzants de l'ANC no s'apropin a la seu i que la prioritat és "deixar treballar" la Guàrdia Civil. "Col·laborem correctament amb l'autoritat judicial", ha subratllat. Finalment, ha reiterat que la intenció de Sànchez no és ara mateix la de renunciar a la seva acta de diputat parlamentari. 100 dies d'empresonament Alcoberro ha lamentat la coincidència amb l'entrada de la Guàrdia Civil a la seu de l'ANC amb els 100 dies d'empresonament de Sànchez i del president d'Òmnium, Jordi Cuixart. A més, el vicepresident de l'Assemblea ha demanat "tranquil·litat" perquè "cap fet implica una novetat". "Se segueix el curs propi del que és un procés judicial, demanem que la gent no es desplaci aquí", ha reclamat Alcoberro, en la mateixa línia que Pina, per tal de facilitar la coordinació de les tasques de la Guàrdia Civil amb els treballadors de l'ANC. Finalment, el vicepresident de l'entitat ha apuntat que als correus de Sànchez hi trobaran les tasques "normals" d'un president de l'ANC, que ha qualificat d'associació "cívica, pacífica i que funciona de manera ordenada i democràtica", i ha recordat que com a tal "no està ni processada".

Summary: Pina diu que l'entrada de la Guàrdia Civil a la seu de l'ANC és per una diligència normal per bolcar el mail de Sànchez


L’Àrea Metropolitana de Barcelona (AMB) ha començat a preparar aquest dilluns les platges de cara a l’estiu fent una inversió extra de 200.000 euros per pal•liar els efectes dels temporals de l’hivern. A banda de la tradicional redistribució i anivellat de la sorra que han començat a fer les màquines amb el procés de llaurat, l’AMB també ha hagut de reposar 150 passeres i diverses dutxes que els temporals de vent, onatge i pluja han fet malbé durant els darrers mesos. El Cap del servei de Platges de l’AMB, Mariano de Gracia, ha garantit que a dia d’avui “hi ha unes platges equiparables a les de la temporada passada”, tot i que ha admès que alguns punts no es podran recuperar “al 100%”, com la platja de la Mora de Badalona o la del nord de Montgat.  Les màquines de llaurar han començat aquest dilluns a primera hora a recórrer les platges de Castelldefels com a tret de sortida a les tasques que es repetiran les properes setmanes a les 41 platges de l’Àrea Metropolitana de Barcelona. Fins el 3 d’abril, s’espera que les màquines de llaurar i garbellar perfilin tot el litoral metropolità per enllestir la sorra de cara a la Setmana Santa, quan es donarà oficialment per inaugurada la temporada 2017. Amb el llaurat, les maquines voltejaran els propers dies els 50 centímetres més superficials de la sorra per poder netejar-la i airejar-la, després de molts mesos d’inactivitat. Posteriorment, les màquines de garbellat reguralitzaran el nivell de la platja i eliminaran els sòlids que si puguin acumular en el dia a dia. Aquest any, però, a part de sanejar la sorra com cada any, l’AMB també ha hagut de resoldre els desperfectes provocats pels temporals de vent, mar i pluja d’aquest darrer hivern. D’aquesta manera, s’ajustarà el volum de sorra dels indrets on es va produir un retrocés més notable, especialment als municipis del Barcelonès nord i el Maresme. Alhora, en paral•lel a aquestes tasques, l’AMB també ha començat la reposició de 150 passeres, que representen 500 metres lineals d’infraestructura, així com també ha calgut instal•lar algunes dutxes noves. El Cap del servei de Platges de l’AMB, Mariano de Gracia, en declaracions a peu de sorra a la platja de Castelldefels, ha assegurat que aquesta Setmana Santa les platges “estaran recuperades” del temporal, tot i que ha admès que hi ha alguns punts concrets on les destrosses van ser de tanta magnitud que no serà possible pal•liar tots els desperfectes. És el cas de la platja de la Mora de Badalona i a la zona nord de Montgat. En tots els casos, les tasques de l’AMB s’estan centrant en els elements d’accessibilitat i serveis i en regularitzar els nivells de les platges, però no en fer aportacions de sorra, ja que aquesta és una competència que correspon al Ministeri de Medi Ambient, com ha recordat De Gracia. Precisament, el responsable de Platges de l’AMB ha instat l’estat espanyol a treballar conjuntament amb la resta d’administracions per estudiar tasques preventives de tractament de les platges de cara a futurs temporals. Usuaris de les platges metropolitanes, a l’alça	 Amb la posada a punt de la sorra, l’AMB també està enllestint una nova senyalització als 204 accessos que hi ha a les 41 platges metropolitanes. L’objectiu, ha senyalat Mariano de Gracia, és millorar la informació de servei als usuaris, que es calcula que han augmentat durant els darrers dos anys. Segons dades de l’Àrea Metropolitana, al llarg de l’estiu del 2016 les platges van rebre 10,5 milions de visitants, mentre que el 2014 ho havien fet 9,5 milions.

Summary: L’AMB posa a punt les platges per a l’estiu amb una inversió extra de 200.000 per pal·liar els efectes dels temporals


El jutjat contenciós administratiu número 3 de Madrid ha acceptat la petició de mesures cautelars urgents d'un veí de San Lorenzo del Escorial perquè se suspengui la llicència d'obres necessària per exhumar Francisco Franco, segons ha avançat 'El Independiente' aquest dimarts i ha pogut confirmar l'ACN. Concretament, el jutjat ha invalidat l'informe de l'ajuntament del municipi, on està ubicat el Valle de los Caídos, que donava el vistiplau a les obres per fer treure el cos del dictador del mausoleu. A petició d'un particular el magistrat ha suspès la llicència d'obres menors que autoritzava el govern espanyol a aixecar el paviment de marbre, la llosa de pedra de la sepultura de Franco i traslladar-lo a un altre lloc. Així doncs, les mesures cautelars aprovades pel magistrat José Yusty Bastarreche suposen la paralització de l'exhumació. La interlocutòria, a la qual ha tingut accés l'ACN, accepta l'argument del demandant que al·lega que falta un anàlisi rigorós de la seguretat de les obres. El jutge recorda que es tracta de moure una estructura de 2.000 kg: "No fa falta ser arquitecte, ni enginyer ni mestre d'obres per adonar-se que és complicat, difícil de manejar i, per tant, perillós pel risc evident de caiguda o qualsevol altre accident que pot causar danys a les persones que realitzin la maniobra", apunta.  "Una decisió del Consell de Ministres, per legítima i conforme a la legalitat que sigui, no pot executar-se sense les garanties tècniques i mecàniques que puguin posar en perill la vida o la integritat física dels tècnics i operaris", continua el magistrat. El jutjat considera "discutible" la "urgència" de l'obra per treure el cos de Franco i ha recordat que porta més de 44 anys enterrat a la Basílica de la Santa Creu del Valle de los Caídos.  Així doncs, el magistrat accepta la petició de mesures cautelars urgents, de suspensió de la llicència urbanística per retirar l'estructura que cobreix la sepultura de Franco, la qual cosa impedeix moure el cos del dictador, ja que, tal com recorda la interlocutòria, l'informe municipal és necessari per fer l'exhumació. Crític amb la Llei de Memòria Històrica i el procés català El magistrat Yusty Bastarreche es va mostrar crític en un article acadèmic de l'any 2007 amb la llei de Memòria Històrica. "L'anomenat projecte de llei de Memòria Històrica ha aconseguit suscitar una de les més aferrissades i agres polèmiques de caràcter polític a Espanya on es creien superats els fantasmes de la Guerra Civil", va escriure el jutge. A banda, el titular del jutjat contenciós administratiu número 3 de Madrid va ser el magistrat que va suspendre cautelarment un acte a favor del referèndum de l'1-O a la capital de l'Estat el mes de setembre de 2017. En aquell moment, va transcendir que Yusty Bastarreche havia signat el manifest de la plataforma 'Libres e Iguales' contra el procés català, de l'octubre del 2014, un mes abans del 9-N. "Soc Magistrat i professor de Dret Administratiu de la Universitat Autònoma de Madrid. Ja vaig signar el manifest fa un mes o cosa així, però compteu amb mi si penseu que puc ser útil. La meva condició de magistrat no em permet participar en actes de partits, però d'associacions ciutadanes sí. Visca Espanya!", va dir Yusty Bastarreche a la pàgina web de la plataforma el novembre de 2014.

Summary: Un jutjat de Madrid paralitza cautelarment l'exhumació de Franco


La indústria eòlica considera que els tres parcs que s'estan tramitant a la Terra Alta, i que han aixecat l'oposició frontal del sector vitivinícola i turístic, són "indispensables" per arribar a l'objectiu del Govern d'arribar a produir un 50% de l'energia a Catalunya l'any 2030 a partir de renovables –solar i eòlica-. Més i tot, consideren que, a més de ser compatibles amb l'actual estructura econòmica de la comarca, cal obrir el debat per ampliar les zones que poden acollir aquestes centrals i multiplicar la instal·lació de centrals. La transició cap a un model energètic més sostenible i basat en les energies renovables, també com a base de noves implantacions industrials, especialment a les Terres de l'Ebre, ha estat l'argument principal de la jornada que actualment organitza la Mesa d'Alcaldes per al Desenvolupament de l'Energia (MADE).

Summary: La indústria eòlica veu essencials els parcs projectats a la Terra Alta per assolir el 50% d'energia renovable el 2030


Segons la Plataforma Gais Contra el VIH, Catalunya registra 700 noves infeccions del virus cada any, unes dades que els fan reclamar al Departament de Salut un pla d'acció que incorpori l'increment del nombre i la freqüència de la prova de detecció, el tractament com a prevenció, el cribratge i tractament d'altres malalties de transmissió sexual. També demanen començar a prendre decisions al voltant de la profilaxi preexposició, la PrEP, una medicació que encara no està aprovada a Europa, però que França ja ha anunciat que dispensarà de forma gratuïta a partir de desembre. La plataforma ho considera imprescindible per reduir la incidència del VIH.   Per la nova Plataforma Gais Contra el VIH, la profilaxi preexposició (PrEP), és una ''oportunitat històrica'' i estan convençuts que França aconseguirà reduir la incidència del VIH en poc temps. Per això demanen que Catalunya faci algun pas per implementar aquesta nova eina preventiva i alerten que de no fer-ho, es mantindrà com un dels països més afectats de tot Europa.  Des de la plataforma es reclama als representants polítics que posin a l'abast del col·lectiu totes les eines de prevenció possibles i per això demanen un pla d'acció amb un increment del nombre i la freqüència d ela prova de detecció, el tractament com a prevenció el cribratge i els tractaments d'altres infeccions de transmissió sexual.

Summary: La Plataforma Gais Contra el VIH demana a Salut que comenci a dispensar la profilaxi preexposició com ho farà França


La Taula per l'avortament i la salut universal a Catalunya, integrada per diverses entitats, ha criticat aquest dimecres el decret del Govern que desplega la llei d'accés universal a la sanitat. Al seu parer, l'article 8 i també la instrucció sobre l'accés de les persones migrades a l'assistència sanitària en frau de llei són "racistes i projecten un imaginari de sospita i de criminalització cap a les persones migrades i refugiades que viuen a Catalunya. "Les assenyalen de manera discriminatòria com a defraudadores i les consideren com a riscos per a la sostenibilitat econòmica del nostre sistema sanitari", continua. També ha lamentat que es manté "l'exclusió d'embarassades i dels menors d'edat que no puguin accedir a l'empadronament".  Les entitats acusen el Govern d'ampliar "de manera perversa" les competències laborals dels treballadors sanitaris i de gestió i serveis públics "com a eines de control policial i de denúncia contra les persones migrades que necessiten accedir a la sanitat pública".

Summary: Diverses entitats veuen "racista" el decret del Govern que desplega la llei d'accés universal a la sanitat


Una crema d'objectes, entre els quals hi havia neumàtics i palets sobre les vies del tren, ha interromput la circulació de trens al tram entre Puigcerdà i Urtx de la línia R3 de Rodalies de Catalunya. El CDR de la Cerdanya ha reivindicat l'acció a través de Tuiter per protestar contra la sentència del judici de l'1-O. El tall ha tingut lloc a tres quarts d'onze del matí i a un quart de dotze Rodalies ha informat que el foc ha quedat extingit. Al no haver patit danys la infraestructura, s'ha recuperat el servei de trens.

Summary: Una crema d'objectes i neumàtics sobre la via provoca un tall de mitja hora a l'R3 al tram entre Puigcerdà i Urtx


El Festival Internacional de Curtmetratges de Vila-seca (FICVI) ha guardonat el film 'Paris you got me', de Julie Boehm, amb el premi internacional al millor curtmetratge de ficció. "Ha estat una sorpresa per mi, tot just he arribat avui perquè vinc d'altres festivals i guanyar-lo és molt benvingut", ha expressat Boehm. Pel que fa al premi estatal s'ha premiat la producció de Toni Bestard per 'Background'. En la categoria d'animació el premi internacional al millor curtmetratge se l'ha endut 'I Wish', de Víctor L. Pine. La gala de cloenda de la tercera edició, conduïda per l'actriu Itziar Castro, s'ha celebrat aquest diumenge al vespre a l'Auditori Josep Carreras de Vila-seca La producció alemanya 'Paris you got me' ha obtingut la màxima puntuació del jurat del Festival Internacional de Curtmetratges de Vila-seca. Han valorat el "nou format" i el "toc diferent" d'un curt de nou minuts que barreja les arts plàstiques, la dansa i música. Amb paraules de la seva directora, Julie Boehm, el film mostra una noia jove que somia ser  ballarina amb unes sabates vermelles màgiques però, finalment, s'adona que no les necessita perquè ja té el seu talent. El film 'Background', del mallorquí Toni Bestard, ha estat premiat en la categoria de millor curtmetratge estatal de ficció. La peça, en blanc i negre i sense veu conductora, ressalta el paper dels personatges secundaris en el cinema. "Un mai s'espera un premi i si connecta -el curt- amb el públic i un jurat és meravellós. Ens dona molts ànims i força per continuar contant històries", ha precisat Bestard. Pel que fa al premi internacional al millor curtmetratge d'animació se l'ha emportat 'I Wish', del director Víctor L. Pine. Segons el director del certamen, Josep Garcia Varo, el film transmet un "missatge molt bonic i profund", atès que suggereix que has de fer el que vulguis amb la vida sense sentir-se condicionat per la societat. Segons Garcia és el curt que ha generat més reaccions entre escolars del centres educatius del municipi que han participat en les activitats paral·leles.  El premi D.O. Catalonia al millor curt de ficció ha estat per 'Cunetes', un film de Pau Teixidó sobre la Guerra Civil Espanyola que recollit el seu germà. A més, Teixidó també ha guanyat el premi del jurat jove al millor curtmetratge. Mentre que Glitch', del director Marcos Cabotá, s'ha emportat el premi del públic amb el 49% dels vots. Cabotá, que no ha pogut recollir el premi perquè es trobava en un altre festival, ha fet un curt que narra amb un toc d'humor el drama de l'Alzheimer. 'Ignorants' i 'Eggstraterrestes' han guanyat el primer i el segon premi respectivament del concurs 'In Situ' per a joves. El director del certamen ha remarcat que ha crescut el nombre de públic i d'inscripcions i ha afegit que el festival es consolida. "No podem demanar res més", ha conclòs Garcia.

Summary: El FICVI guardona 'Paris you got me' amb el premi internacional al millor curtmetratge de ficció


La iniciativa vol posicionar Catalunya com a destinació turística enogastronòmica ACN Barcelona.-El Govern ha valorat positivament aquest dimarts el projecte Catalan Wine House, una iniciativa promoguda per l’Associació Vinícola Catalana, que té com a objectiu promoure el vi català com a exponent singular del territori i com a part fonamental de la gastronomia catalana, i ha expressat el seu suport a aquest projecte que posa un accent particular en la cultura, la història, el territori, el paisatge i la tradició vitivinícola, i vol posicionar Catalunya com a destinació turística enogastronòmica, i Barcelona, com a referent mundial d’aquesta destinació. El sector del vi és un sector dinàmic, viu i en contínua evolució, que aposta per la innovació i la recerca. Un dels principals motors econòmics de Catalunya, que abraça un amplíssim teixit d’empreses productores i elaboradores, d’associacions, d’entitats, d’activitats i iniciatives, de rutes turístiques, així com centres de formació i de recerca. La Catalan Wine House vol sumar esforços i crear sinergies entre tots aquests agents i iniciatives i portar el lideratge de la capitalitat del món del vi a la Mediterrània i ser un agent clau de la promoció turística de Catalunya i el seu territori.

Summary: El Govern dona suport al projecte Catalan Wine House


El nombre de víctimes mortals per coronavirus entre les persones que viuen a residències de gent gran a Catalunya ha pujat aquest dijous a 1.407, 229 més que les comunicades dimecres, segons informa el Departament de Salut. Amb dades tancades a 9 d’abril, i segons la informació que fan arribar els propis centres, hi ha 2.298 persones que viuen a residències de gent gran que tenen diagnòstic de coronavirus, 76 menys que dimecres. Aquestes persones estan aïllades, estan sent tractades i la seva atenció segueix els protocols marcats pel Departament. A més, 650 residents estan hospitalitzats, 87 menys que dimarts. A Catalunya hi ha 64.093 persones grans que viuen en places residencials públiques i privades en 1.073 centres. D'aquests, 627, un 58%, tenen residents diagnosticats, 262, o amb símptomes, 365. Pel que fa als i les professionals, 4.525 estan aïllats o tenen simptomatologia, d’un total de més de 75.000.

Summary: Els morts per covid-19 que vivien en residències de gent gran ja supera les 1.400 persones, 229 més que dimecres


Un ciclista de 61 anys ha mort aquest diumenge a la tarda en un xoc amb un turisme a la carretera de Canyelles Petites, dins del terme municipal de Roses (Alt Empordà). Segons el Sistema d'Emergències Mèdiques, l'accident ha passat a l'altura del far i l'avís de l'accident s'ha rebut a les 15.57 hores. Fins al lloc s'hi ha desplaçat un helicòpter medicalitzat i una ambulància del SEM que no han pogut fer res per salvar la vida del ciclista, un home de 61 anys. El conductor del cotxe ha resultat il·lès.

Summary: Mor un ciclista de 61 anys en un xoc amb un turisme a Roses


L'advocat anglès que representa Oriol Junqueras, Jordi Sànchez i Jordi Cuixart davant l'ONU, Ben Emmerson, ha anunciat aquest dimarts a la tarda que aquest proper dimecres a la tarda farà pública la resolució de l'organisme internacional sobre l'empresonament dels tres líders polítics i socials des de la tardor del 2017. En un tuit, Emmerson ha explicat que "la llargament esperada decisió" serà comunicada i debatuda en una roda de premsa a la Law Society de Londres, equivalent al Col·legi de l'Advocacia. L'hivern del 2018 Emmerson, especialitzat en drets humans, va presentar una petició perquè el Grup de Treball contra la Detenció Arbitrària (WGAD) de l'ONU revisés l'engarjolament.

Summary: L'advocat internacional de Junqueras i els 'Jordis' anuncia aquest dimecres la resolució de l'ONU sobre l'empresonament


Tarragona, protagonista del primer capítol de la sèrie documental 'Ingeniería Romana', ha estat l'escenari escollit per presentar el projecte, coproduït per TVE, Digivision i Strucuralia. Es tracta de vuit episodis on, de la mà de l'enginyer Isaac Moreno, s'ensenya com els romans van construir les seves grans obres a través de vídeos de realitat virtual i augmentada. A més, imatges del capítol centrat en la Tarraco romana s'han utilitzat per a l'aplicació IMAGEEN. Aquest aplicatiu permet, amb mòbils i tauletes, recrear com era la ciutat al segle II dC des d'indrets tan emblemàtics com l'amfiteatre o la plaça de la Font, on s'ubicava el circ romà. Tot plegat, en una iniciativa pionera a nivell internacional. José Antonio Muñiz , director de la sèrie documental 'Ingeniería Romana', ha exposat que, a diferència de la majoria de documentals sobre l'imperi romà –que s'expliquen des del punt de vista arqueològic o històric–, aquesta producció s'expressa des del punt de vista d'un enginyer. "Un enginyer veu les coses molt diferents a un historiador o un arqueòleg", ha assegurat, "és una aportació completament nova". A més, ha reblat, al final és interessant "fusionar" les tres disciplines. Per tot, ha volgut destacar la "innovació" que suposa aquest projecte. Cada capítol té un pressupost de 250.000 euros i, per ara, se n'han plantejat vuit. Els dos primers –que es podran veure a La 2 de TVE el proper dissabte dia 24 a les 17.05 hores– se centren en les ciutats romanes (Tarragona i Nimes). N'hi ha dos més sobre aqüeductes, un d'enginyeria de ponts, un altre de carreteres i vies de comunicació, un de mineria i un final de resum sobre com es crea un imperi. Muñiz, preguntat sobre la possibilitat de fer més capítols, no ha tancat la porta i, fins i tot, ha reconegut que faltaria un episodi sobre enginyeria naval, tot i que de moment no es farà. Malgrat això, la producció encara està en marxa. De fet, la sèrie no estarà completa i a punt per emetre de manera íntegra fins a principis del 2017. Des de TVE, el productor executiu Andrés Luque ha posat de manifest que tenien "molt clar" que havien d'estar presents en aquest projecte ja que "és absolutament equiparable a qualsevol tipus de coproducció internacional, com ara la BBC o National Geographic". A més, ha remarcat la garantia que suposa, de cara a l'exterior, que la televisió pública del lloc on ha nascut el projecte hi estigui vinculada. En aquest sentit, han avançat que la televisió pública russa o xinesa ja s'hi han interessat, així com el canal Discovery –que l'emetria, entre altres, a Itàlia– i mitjans francesos i alemanys. Aplicació per reviure la Tarragona romana Al mateix temps que s'ha presentat la sèrie documental, s'ha donat a conèixer una nova aplicació que dóna la possibilitat de veure,  través de mòbils d'alta gamma i tauletes, com era la Tarraco del segle II dC, en el seu moment de màxima esplendor. Es tracta d'IMAGEEN, que aprofita imatges de la sèrie documental per recrear, de manera molt rigorosa, com era la ciutat fa dos mil anys. Andrés Serrano, soci fundador d'IMAGEEN, ha explicat que l'app permet al gran públic resoldre els dubtes que se li puguin plantejar en visitar la ciutat. "Això devia ser espectacular, però no entenc bé què és aquesta columna o aquests ciments", ha exemplificat. Amb l'aplicació "podem transmetre el que l'arqueòleg sent quan veu aquestes pedres", ha dit. A més, no només es reconstrueix, amb realitat virtual, la ciutat o el monument, sinó que "reconstruïm la vivència". L'aplicació disposa de sis localitzacions: dues al circ (a la plaça de la Font), dues a l'amfiteatre, una al fòrum de la colònia i una més al temple d'August (a la catedral). En aquests indrets es pot gaudir d'una recreació de com era el lloc en època romana, a més de disposar d'imatges de 360 graus. En alguns dels punts també apareix un guia virtual, romà, que explica amb més detall el que es veu a les imatges. Begoña Floria, regidora de Patrimoni de l'Ajuntament de Tarragona, ha comentat que es pot veure un teatre romà a Mèrida, uns banys romans a Bath o un coliseu a Roma, "però si algú vol de veritat saber com vivien els romans, o com era una ciutat romana, ha de venir a Tarragona". Així, ha celebrat que tant la sèrie documental com l'app suposen "un pas més en aquesta línia de treball que ens situa a nivell internacional amb el festival Tarraco Viva, el patrimoni, i tota la part de tecnologia i ara, gràcies a TVE, de projecció a través d'aquesta sèrie", ha conclòs. Un pas que, a més, coincideix amb el quinzè aniversari de la declaració de Tarragona Patrimoni de la Humanitat.

Summary: La sèrie documental coproduïda per TVE 'Ingeniería Romana' mostra com van realitzar els romans les seves grans obres


Unió Democràtica de Catalunya (UDC) s'ha sumat aquest diumenge a les mostres de condol per la mort de la diputada de Junts pel Sí i expresidenta d'Òmnium Cultural, Muriel Casals. En  un comunicat, Unió ha destacat que Casals ha estat una persona "de conviccions fermes i profundes, lleial al país i a les seves pròpies idees i sempre oberta al diàleg". El partit també ha volgut ressaltar que l'expresidenta d'Òmnium ha estat sempre una persona "compromesa activament amb Catalunya des de la societat civil i des de la política".

Summary: Unió destaca que Casals ha estat una persona de conviccions "fermes i profundes" i se suma a les mostres de condol


La Generalitat, el Conselh Generau d'Aran i l'Officine National de la Chasse et de la Faune Sauvage de França han posat en marxa un dispositiu per intensificar les mesures per dissuadir l'os Goiat, l'últim exemplar alliberat als Pirineus, d'acostar-se al bestiar. Consisteix a aplicar bales de goma/cautxú, trets a prop, sorolls, llums i la utilització de repel·lents o electricitat en les seves preses perquè, quan s'acosti al bestiar o retorni a menjar les restes de la seva presa, com solen fer els ossos, tingui una experiència aversiva severa i modifiqui el seu comportament. Concretament, des del mes d'abril s'han registrat 15 atacs d'aquest exemplar, dels quals 2 a França; 12 a la Val d'Aran;  i un al Pallars Sobirà. Els darrers s'han produït aquesta mateixa setmana a l'Aran, causant 15 baixes (sis eugues i quatre poltres, quatre ovelles, una cabra i dues baixes a arnes). Ara mateix, no es descarta cap opció, inclosa la de capturar-lo i extreure'l del medi, si bé aquesta decisió requerirà d'un sòlid posicionament tècnic i d'un consens intergovernamental a escala regional, estatal i comunitària. L'anàlisi efectuat per l'equip expert de seguiment transfronterer de l'os als Pirineus (GSTOP) ha constatat que en Goiat presenta un comportament predador anòmal per la seva intensitat i per la seva tendència a atacar ramaderia equina, que sol pasturar sense vigilància i fora de tancats de protecció. Per contra, no presenta d'altres comportaments que podrien considerar-se problemàtics: no busca ni està habituat a la presència humana, no ataca reiteradament, i no presenta tampoc un comportament clarament agressiu espontani reiterat, amb aproximacions directes i gestos, mirades i moviments inequívocs que podrien acabar en atacs.   Després d'avaluar el seu comportament i el nombre i tipologia dels atacs a bestiar atribuïts a aquest exemplar des de la fi de la hibernació, l'equip s'ha mostrat sorprès per l'intens comportament predador d'aquest exemplar i la seva predisposició cap al bestiar equí, cosa no habitual. Per contra, evita els ramats d'oví vigilats per gossos de protecció i pastor, fet que demostra l'efectivitat d'aquesta mesura preventiva que fa anys que s'aplica.   El GSTOP farà una nova reunió durant la segona quinzena de juliol per valorar els resultats i proposar les accions que convinguin en relació a la gestió de l'exemplar. No es descarta cap opció, inclosa la de capturar-lo i extreure'l del medi, si bé aquesta decisió requerirà d'un sòlid posicionament tècnic i d'un consens intergovernamental a escala regional, estatal i comunitària. Amb el grup expert hi ha col·laborat la Fundación Oso Pardo i han estat consultats diversos membres de la International Association for Bear Research & Management, i del comitè científic internacional del projecte Piroslife de reintroducció de l'os bru al Pirineu. Per a properes reunions, es preveu la presència d'experts de l'Administració General de l'Estat.   Goiat va ser dut als Pirineus per mirar de trencar l'endogàmia existent en la població actual i hi ha força indicis de que ha actuat ja en aquest sentit. La Federació d'entitats ecologistes de Catalunya EdC i IPCENA han demanat la convocatòria d'una trobada	en forma de jornada de treball al Pirineu, entre l'òrgan coordinador del projecte de seguiment de l'os als Pirineus, els sectors afectats i interessats, institucions i entitats ambientals, que permetin conèixer la situació real, la presa d'accions i protocol aplicat i les propostes extraordinàries a activar per tal de millorar i revertir la situació actual. Els ecologistes demanen la creació d'un òrgan de participació social que permeti millorar la informació la col·laboració i el	consens, imprescindible entre totes les parts per superar la situació actual. Les entitats ecologistes consideren que manca informació i que aquesta es bàsica per impulsar aquest projecte per	tal d'aplicar solucions més	efectives	i millorar	la coordinació i el consens entre totes les	parts tant necessari en la recuperació d'aquesta espècie.

Summary: Activat un dispositiu per foragitar l'os Goiat i modificar el seu comportament amb mesures com repel·lents en les preses


Els Bombers han sufocat aquest diumenge un incendi que ha cremat un menjador sencer en una casa situada al carrer Àngel Guimerà del municipi de Roda de Berà (Tarragonès). El foc ha provocat un ferit lleu que ha estat traslladat a l'Hospital de Sant Tecla de Tarragona a causa de petites cremades. El cos de Bombers ha rebut l'avís a les 11.44 d'aquest diumenge i hi han treballat quatre dotacions fins a les dues d'aquest migdia. A l'interior del domicili hi havia dues persones i una d'elles ha hagut de ser evacuada pel terrat amb l'ajuda d'agents de la policia local.

Summary: Un ferit lleu en un incendi en un habitatge a Roda de Berà


“Hi ha un acord estable i es complirà al 100%” ACN Madrid.-La ministra d’Hisenda, Maria Jesús Montero, ha assegurat aquest dimarts que el ‘no’ de Podem al decret de mesures per l’habitatge de lloguer no posa en qüestió l’estabilitat del govern espanyol ni tampoc l’acord pressupostari entre les dues formacions. En declaracions als passadissos del Congrés, ha restat importància a la primera derrota parlamentària d'un decret de l’executiu de Sánchez, que es produirà aquesta tarda si Podem manté la seva negativa, i ha assegurat que l’executiu té “una magnífica relació” amb Podem. “No se li ha de donar més comprensió política ni té doble lectura, simplement Podem entén que hi ha matèries sobre habitatge que s’havien d’incloure al decret llei i el govern entén que han d’anar a un altre tipus de normativa”, ha dit, “i hi ha un acord estable que es complirà al 100%”.

Summary: El govern espanyol resta importància a la derrota parlamentària i diu que té una “magnífica relació” amb Podem


El cap d'informatius de Televisió Espanyola (TVE) al País Valencià Enrique Pallàs ha deixat el càrrec per un "trencament de confiança" amb la direcció després que els informatius de la cadena no emetessin al 'Telediario' les imatges on s'escolta la secretària d'estat de Comunicació, Carmen Martínez Castro, dient "donen ganes de fer-los una botifarra. Us foteu" a un grup de jubilats que protestaven amb motiu de la visita de Rajoy a Alacant.  Fonts del Consell d'informatius de TVE han confirmat aquest dimarts la dimissió i han mostrat tot el seu suport a Pallàs. Es tracta de la segona dimissió per aquest motiu després que fa una setmana l'editoria de l'informatiu del centre territorial de València, Arantxa Torres, també renunciés al càrrec.  Torres ha fet pública aquest dimarts una carta on explica que va prendre la decisió de manera "personal i reflexionada" i en considerar "que una ordre que no respon a l'interès general, sinó a interessos polítics, afectava el dret a la informació dels ciutadans" .

Summary: Dimiteix el cap d'informatius de TVE a València per "trencament de confiança" pel vídeo no emès de Martínez de Castro


La presidenta del Parlament de Catalunya, Carme Forcadell, farà una declaració institucional aquest tarda a les 19:30 hores. Forcadell compareixerà acompanyada dels membres de la Mesa Lluís Guinó, Anna Simó, Joan Josep Nuet i Ramona Barrufet. Forcadell farà la declaració després que el govern espanyol hagi anunciat l'activació de l'article 155, que pretén limitar els poders de la cambra. Entre d'altres, l'acord de l'executiu espanyol preveu que la cambra hagi de sotmetre totes les seves iniciatives i esmenes a un control previ d’una “autoritat” designada pel govern espanyol que les podrà vetar i suspendre’n tota la tramitació. La presidenta del Parlament tampoc podrà proposar a la presidència de la Generalitat ni convocar un debat d'investidura.  El procediment obliga a la Mesa a remetre-li totes les proposicions de llei, propostes de reforma de l’Estatut, propostes de reforma del Reglament, esmenes, propostes de resolució o disposicions normatives “perquè manifesti, en un termini de 30 dies, la seva conformitat o no a la tramitació”.  A més, l’aplicació del 155 implica que “no es podran sotmetre a debat i votació” les iniciatives i esmenes “mentre l’autoritat que es designi no hagi expressament atorgat la seva conformitat”. Si les denega, “quedaran suspesos tots les tràmits parlamentaris subsegüents”. A més, les propostes de resolució del Parlament i les declaracions institucionals “no es podran dirigir a les autoritats designades” per a l’aplicació del 155 i sempre “hauran de ser conformes a la Constitució, a l’Estatut d’Autonomia i a les resolucions del Tribunal Constitucional”.

Summary: La presidenta del Parlament farà una declaració institucional a les 19:30 hores


Les exportacions baixen  per “causes climatològiques”, segons els empresaris del mercat ACN Barcelona.-Les vendes dels majoristes de fruita i hortalissa de Mercabarna han crescut un 6,6% durant el primer semestre, el que representa que s’han superat les 566.100 tones de producte comercialitzat, segons estimen l’Associació de Concessionaris de Mercabarna (Assocome) i el Gremi d’Empresaris Majoristes de Fruites i Hortalisses (Agem) que agrupa els operadors del Mercat Central de Mercabarna. Les exportacions de fruita i hortalissa se situaven en el primer semestre del 2016 en un 31% del total comercialitzat i han disminuït un 4%, en relació al mateix període de l’any 2015. Tot i el descens del negoci exterior, els empresaris asseguren que hi ha hagut més presència de compradors del conjunt de l’Estat i esperen una recuperació del mercat exterior en el segon semestre. Entre els mesos de gener i juny del 2016, els operadors del Mercat Central de Fruites i Hortalisses de Mercabarna, conjuntament amb les companyies especialitzades en l’exportació d’aquests productes de la Zona d’Activitats Complementària (ZAC) han destinat al mercat exterior al voltant de 175.000 tones de producte, unes 30.000 tones menys que fa un any. Aquest descens afecta sobretot a la fruita i correspon a un 4% en relació al mateix període del 2015.  Els empresaris atribueixen aquest descens a causes climatològiques que han propiciat que s’avancin les collites. “Aquest fet ha afavorit els països productors de fruita competidors, situats sobretot a l’àrea mediterrània”, expliquen.   El president de l’Associació de Concessionaris de Mercabarna, Joan Llonch, precisa que “tot i el descens són dades molt positives. Tot allò que supera el 25% destinat a negoci exterior és un volum molt important. Ara cal esperar com evolucionarà el segon semestre de l’any. Som optimistes i esperem mantenir les xifres rècord amb què vam tancar l’any 2015, arribant quasi al 35% del volum exportat”.   Més compradors espanyols Tot i la contracció de les exportacions, el Mercat Central de Fruita i Hortalisses de Mercabarna ha incrementat les vendes en un 6,6%, durant el primer semestre del 2016 en relació al 2015. Aquest increment s’accentua sobretot en les verdures i hortalisses. El Mercat ha distribuït en aquest període 566.164 tones de producte, davant les 531.117,5 tones del primer semestre del 2015.   En aquest sentit,  el president de l’AGEM, Jaume Flores, explica que aquest increment “no s’ha d’atribuir només al mercat català, d’altra banda, molt estable en relació a fa un any”. Flores assegura que “des de fa un parell d’anys creix l’àrea d’influència al mateix estat espanyol. La zona central, País Basc o Galícia, per exemple, són importants destins on van moltes tones de producte. Pràcticament arribem a tots els punts d’Espanya. Això no passava 10 anys enrere”.  Altres operadors majoristes de fruita i hortalissa, com Pere Prats, actual vicepresident de l’AGEM, afirma que al Mercat “s’aprecia la presència de més compradors de fora de Catalunya que vénen d’altres comunitats”.

Summary: Els majoristes de fruita i hortalissa de Mercabarna incrementen les vendes en un 6,6% en el primer semestre


La presidenta de la Comissió Europea, Ursula Von der Leyen, ha titllat "d'inacceptable l'ús excessiu de la força" contra migrants a la frontera entre Grècia i Turquia. Després que es denunciés l'ús de gas lacrimogen i bales de goma contra els migrants, Von der Leyen ha dit que les denúncies de violència s'hauran d'investigar i ha instat Grècia a "garantir" el dret d'asil, després que l'hagi suspès, perquè es tracta d'un "dret fonamental". "Les fronteres s'han de protegir i els drets humans també", ha subratllat. Amb vista a la reunió que tindrà amb el president de Turquia, Recep Tayyip Erdogan, la presidenta de la Comissió ha confiat poder assolir un acord "durable" sobre migració, però ha remarcat que encara no hi ha xifres sobre la taula.

Summary: Brussel·les veu ara "inacceptable l'ús excessiu de la força" contra migrants i insta Grècia a "garantir" el dret d'asil


Cinc dotacions dels Bombers treballen des de tres quarts de nou de la nit per excarcerar una conductora que ha quedat atrapada per una esllavissada al quilòmetre 66 de la carretera N-II, al seu pas per Calella. Segons han indicat fonts del Servei Català de Trànsit (SCT), la mateixa conductora ha avisat per telèfon els serveis d'emergències que el seu cotxe s'ha vist sorprès pel despreniment de terres, que ha fet que li caigués a sobre fang, pedres i un arbre. De moment no ha transcendit l'estat de l'afectada.

Summary: Cinc dotacions dels Bombers treballen per excarcerar una conductora atrapada per una esllavissada a Calella


La interconnexió elèctrica dels 400 kV que creua soterrada els Pirineus ja ha suposat un estalvi acumulat de 528 milions d'euros (MEUR) per al sistema elèctric espanyol. Quatre anys després de la seva posada en servei, la infraestructura ha cobert els costos de construcció que van assumir l'espanyola Red Eléctrica i la seva homòloga francesa RTE, perquè part dels 700 MEUR que va costar la interconnexió –en concret, 250- els va finançar la Unió Europea a través d'una subvenció. La infraestructura es va concebre per tenir una vida útil de 40 anys, però el director d'operació de la companyia, Tomás Domínguez, assegura que l'objectiu és mantenir la línia "en les millors condicions possibles" per allargar aquest termini.

Summary: La interconnexió de la MAT acumula un estalvi de 528 MEUR per al sistema elèctric i amortitza els costos de construcció


Linguapax ha organitzat aquest dijous i divendres a Barcelona el simposi internacional 'Llengües i estatus. L'oficialitat importa?', que reunirà experts de diversos països que han impulsat experiències plurals i comparables a l'entorn català, com Eslovènia, Finlàndia, Índia, Malta, Paraguai, Sud-àfrica i Suïssa. El simposi plantejarà com el marc legal i de polítiques lingüístiques pot contribuir a la protecció i promoció de les llengües pròpies, amb l'objectiu de "donar llum" sobre realitats similars a la de Catalunya en el context mundial, segons ha explicat a l'ACN la presidenta de Linguapax, Mònica Pereña. La iniciativa sorgeix després de la polèmica oberta entorn al Manifest Koiné.  Així, el debat sobre el tractament jurídic de les llengües en el país a l'entorn del Manifest Koiné, en què s'apuntava a l'oficialitat exclusiva del català en una Catalunya independent, va obrir una polèmica en la qual Linguapax no es va manifestar. "La nostra missió no és opinar sobre una situació concreta, sinó aportar informació per contrastar realitats d'altres països que ens poden servir per acumular coneixement.  En concret, en el simposi hi intervindran Markku Suksi de Finlàndia, per debatre sobre la influència al país del suec; Nicolas Schmitt de Suïssa, un país amb diverses llengües cooficials; Miguel Ángel Verón de Paraguai pel projecte de recuperació de les llengües indígenes; Matthias Brenzinger de Sud-àfrica, un país amb diverses llengües oficials, entre les quals, l'anglès; Ganesh Devy de l'Índia, també amb diverses llengües oficials; Albina Nećak Lük d'Eslovènia, un cas recent d'independència en què s'han replantejat la seva normativa lingüística; i Albert Borg i Thomas Pace pel cas de Malta, un país amb una doble oficialitat, la d'una llengua petita amb pocs parlants enfront a l'oficialitat de l'anglès.

Summary: Un simposi convida experts internacionals a explicar experiències lingüístiques comparables a la catalana


Aquest dimarts s'ha reprès la recerca de la persona desapareguda al riu Gurri de Vic el 22 d'abril durant l'episodi de fortes pluges. Hi treballen efectius de muntanya i subaquàtics del Grup d'Actuacions Especials de Bombers (GRAE) i Mossos. Està previst que ressegueixin de nou tot el curs del riu, especialment en aquells punts més profunds on ha baixat el nivell de l'aigua. També es tornarà a inspeccionar la desembocadura del riu Ter i la continuació fins al Pantà de Sau. Des del 22 d'abril que s'havia estat buscant després de trobar el cos sense vida d'un home desaparegut i documentació d'una segona persona. El 28 d'abril, però, es va suspendre per la inestabilitat del terreny i el fort cabal de l'aigua que baixava.

Summary: Es reprèn la recerca de la persona desapareguda al riu Gurri a Vic després de la baixada del nivell de l'aigua


El secretari general de la formació taronja insta a celebrar "amb normalitat" el dia del poble espanyol "lliure i sobirà" ACN Barcelona.-El secretari general de C's, Matías Alonso, ha assegurat que es mantindran "sempre al costat" de qui defensa "valors fonamentals" que recullen i la Constitució. Així ho ha dit abans de participar en un acte de Societat Civil Catalana, aquest diumenge al teatre Victòria de Barcelona. Alonso considera que es tracta d'un acte "important" perquè cal celebrar el Dotze d'Octubre "amb tota normalitat". "S'ha de celebrar un dia de tots, de la nació i del conjunt del poble espanyol que és lliure i sobirà". Alonso ha afirmat que no han assistit a d'altres commemoracions perquè no se'ls ha convidat. Hi ha participat acompanyat dels diputats electes Carlos Carrizosa, Susana Beltrán, Sonia Sierra i Jean Castel.  Alonso s'ha mostrat confiat que la formació taronja entrarà "amb molta força" al Congrés i al Senat; i ha fet una crida a no posar-se "nerviós" i a treballar per "afinar discursos i programes per ser la millor oferta el 20-D".

Summary: C's es col·loca "al costat de qui defensa els valors fonamentals" de l'Estatut i la Constitució


Es calcula que la soledat afecta a 175.000 persones grans a Catalunya. Són persones que viuen soles i que provablement, passaran el Nadal també en aquesta situació. Per evitar-ho, la Fundació ha engegat una campanya de Nadal per aconseguir donatius i acabar amb el sentiment de soledat i aïllament social que pateix la gent gran al llarg de l'any però sobretot en època de celebracions nadalenques. Amb la col·laboració de la població, la Fundació organitzarà una visita extra a 1.600 persones grans que viuen soles amb l'entrega d'un lot de Nadal, es faran diferents activitats de socialització i s'organitzarà dinou dinars a quinze ciutats catalanes per a 1.500 persones convidades entre les persones grans i les voluntàries que els donen suport al llarg de l'any.  La soledat és un fenomen social amb un impacte ''dràstic'' sobre la salut física, mental i emocional.

Summary: Amics de la Gent Gran engega una campanya per evitar la soledat durant les festes


El líder del PSC arremet contra el partit de Rivera i els acusa de ser “el recanvi” dels populars ACN Barcelona.-El primer secretari del PSC, Miquel Iceta, ha vinculat l’absència de Cs per primer cop a la mobilització de l’1 de Maig amb els sindicats amb les intencions que atribueix al partit d’Albert Rivera per ocupar l’espai del PP. En declaracions a la premsa des de la manifestació de Barcelona, el socialista ha assegurat que “els de Cs no estan aquí perquè són de dretes i això ho sap tothom”. “No participen de l’1 de Maig com tampoc ho van fer del 8 de març en defensa dels drets de les dones. Cs vol ser el recanvi de dretes per prendre el relleu al PP, i per això no estan avui aquí”, ha afegit el líder del PSC.  Des de la manifestació, on ha acudit de la mà de dirigents del seu partit, diputats, alcaldes i regidors, Iceta ha defensat que aquest dimarts és una bona oportunitat per “reivindicar els drets dels treballadors”. “Quan comença una recuperació econòmica però no arriba a tothom, quan es creen llocs de feina però de forma precària i amb salaris molt baixos, és el moment per reivindicar la recuperació del poder adquisitiu dels treballadors i l’ocupació de qualitat, i també reclamar tancar l’escletxa salarial entre homes i dones”, ha dit, tot mostrant-se satisfet per poder manifestar-se “de costat dels sindicats”. De la mateixa manera, ha tornat a urgir als independentistes que pactin la investidura d’un president que actuï dins la llei, i ho ha relligat amb l’1 de Maig assegurant que “formar Govern seria molt bo per donar estabilitat a la situació econòmica i suport a la indústria”.  Crítiques a Catalá El líder del PSC s’ha sumat també a les crítiques al ministre de Justícia, Rafael Catalá, per haver carregat contra la sentència del cas de ‘La Manada’ i sobretot contra el jutge que va emetre un vot particular reclamant l’absolució dels ara condemnats. “El ministre no pot parlar de situacions concretes de jutges. S’ha de preocupar que l’aplicació de la llei sigui el més severa possible en els delictes contra la llibertat sexual i, si convé, posar-se a treballar per la reforma del codi penal”, ha dit Iceta, tot demanat al govern espanyol que “s’abstingui de posar-se enmig del poder judicial”. “Les declaracions de Catalá són absolutament indefensables”, ha conclòs.

Summary: Iceta: “Cs no està a la manifestació de l‘1 de Maig perquè són de dretes i volen prendre el relleu al PP”


Human Rights Watch (HRW) no ha passat per alt el referèndum de l'1 d'octubre en el seu informe anual, en el qual repassa fets rellevants ocorreguts a la Unió Europea durant el 2017. En la part que parla d'Espanya l'ONG destaca que la jornada de votació va estar "marcada per un ús excessiu de força" per part de la Guàrdia Civil i policies nacionals, tot i que també puntualitza que la cita electoral es va dur a terme "tot i l'ordre de suspensió" del TC. A més, recull que l'Alt Comissionat de les Nacions Unides pels Drets Humans va instar les autoritats espanyoles a garantir investigacions "exhaustives, independents i imparcials" de "totes" les actuacions violentes. Tot seguit el text inclou que les autoritats del govern central van fer ús de "poders constitucionals" per dissoldre el govern català i "imposar un control directe" el 27 d'octubre, a més de la convocatòria d'eleccions. Al novembre, assenyala l'organització, els fiscals van iniciar "processos penals" contra catorze representants del govern destituït "per sedició i altres delictes". A la tardor, HRW ja va denunciar en un informe "l'ús excessiu de la força" de la Policia Nacional i la Guàrdia Civil per aturar el referèndum de l'1-O. A més de reclamar una investigació, l'ONG va dir llavors que la UE i els estats europeus "haurien de deixar clar públicament que qualsevol ús de la força ha de complir amb les lleis nacionals i la normativa europea de drets humans". "La policia potser tenia la llei del seu costat per aplicar una ordre judicial, però això no els donava el dret a utilitzar la violència contra manifestants pacífics", assegurava fa pocs mesos Kartik Raj, l'expert encarregat de l'informe fet públic l'octubre passat. A banda dels esdeveniments polítics i, en especial, el referèndum de l'1-O, l'ONG també inclou altres fets rellevants en l'apartat d'Espanya en el recull del 2017. Menciona els atacs a Barcelona i Cambrils ocorreguts el mes d'agost i recorda que van deixar 16 morts i més d'un centenar de ferits. "Va ser l'atac més mortífer a Espanya des del 2003", subratlla l'organització. També es fa ressò dels avisos per part de funcionaris públics contra la islamofòbia arran dels atemptats. "Els incidents antimusulmans que es coneixen van incloure un assalt a un nen marroquí de 14 anys", apunten. D'altra banda assenyalen que un home pakistanès va portar un cas contra l'Estat al Tribunal Europeu de Drets Humans (TEDH) per "l'ús policial de perfils ètnics", un problema que segons l'organització és "persistent al país". Un altre aspecte senyalat en l'informe anual de l'ONG té a veure amb les condicions amb les quals es troben els immigrants que arriben a Espanya per mar. "L'augement xoca amb les condicions deficients a les instal·lacions policials i els obstacles per sol·licitar asil", es constata. Segons dades difoses per l'organització, més de 16.000 persones van arribar per mar a costes espanyoles en els primers deu mesos del 2017, fet que suposa "un augment significatiu" respecte a l'any anterior. També destaca que més de 5.000 van fer-ho a través de fronteres terrestres cap a Ceuta i Melilla, molts dels quals escalant tanques. A més, el text recorda que al gener un tribunal d'apel·lacions va reobrir la investigació de la mort de 15 immigrants a les aigües de Ceuta el 2014, després que agents de la Guàrdia Civil els disparessin pilotes de goma i gasos lacrimògens mentre eren a l'aigua. Encara relacionat amb immigració, l'informe també evidencia el fracàs de la política d'asil a l'Estat: "Fins al setembre Espanya havia reubicat a 1.257 sol·licitants d'asil dels 9.323 als quals s'havia compromès a acollir des de Grècia i Itàlia". Per últim, HRW també incorpora en el seu repàs que el Tribunal de Justícia de la Unió Europea (TJUE) va emetre dues sentències -una el desembre del 2016 i l'altra el gener del 2017- contra Espanya per pràctiques hipotecàries deslleials.

Summary: Human Rights Watch recull en el seu informe anual que l'1-O va estar marcat per un "ús excessiu de força"


El documental 'Alcaldessa', de Pau Faus, retrata l'ascens a l'alcaldia de Barcelona d'Ada Colau. Es tracta del primer llargmetratge de Faus, està produït per Nanouk Films i arribarà a diversos festivals i a la pantalla gran aquesta primavera. La cinta segueix els passos de Colau durant un any, des dels inicis de la candidatura de Barcelona en Comú fins al dia en què va ser investida alcaldessa de la capital catalana. A través del format vídeo-diari, l'actual alcaldessa comparteix amb la càmera els dubtes i les contradiccions que tot aquest procés li comporta. En paral·lel al seu relat en primera persona, la càmera s’endinsa sense filtres en les entranyes de la candidatura i en la campanya electoral. Segons un comunicat de Nanouk Films, 'Alcaldessa' mostra "el combat interior d’algú que s’està convertint en allò que tantes vegades havia qüestionat", ja que anteriorment Ada Colau era la portaveu de la Plataforma d'Afectats per la Hipoteca (PAH). La cinta arrenca el juny del 2014, quan la cofundadora de la PAH decideix liderar un grup de persones vinculades a moviments socials, partits d'esquerres i associacions veïnals per crear la plataforma ciutadana Guanyem. L'objectiu d'aquesta iniciativa és arribar a l’alcaldia de Barcelona per traslladar la lluita dels carrers a les institucions. Aquest és el primer llargmetratge de Pau Faus (Barcelona, 1974), llicenciat en arquitectura i director dels curtmetratges 'La ciudad jubilada', 'Entre bastidores' i 'Pedagogy' i del migmetratge 'SÍ SE PUEDE. Siete días en PAH Barcelona' (2014). Segons la productora d'aquest documental, Faus "decideix acompanyar Ada Colau en aquest vertiginós viatge, que la condueix en menys d’un any de la lluita a peu de carrer fins a l’alcaldia de Barcelona". 'Alcaldessa' està produït per Nanouk Films (www.nanouk.tv), responsable de documentals seleccionats als festivals internacionals més importants del gènere, com 'Dead Slow Ahead' (Gran Premi del Jurat a Locarno), 'Bugarach' o 'Els Anys Salvatges', i del llargmetratge 'Les dues vides d’Andrés Rabadan', que va guanyar tres premis Gaudí de l’Acadèmia del Cinema Català i multitud de reconeixements internacionals, entre ells el de Millor Film Europeu Independent del 2009 al Festival ECU de París i el Gran Premi del Jurat en la Biennal de Cinema Espanyol d'Annecy, el 2010.

Summary: Un documental retrata l'ascens a l'alcaldia d'Ada Colau


Anna Roig prepara la tornada als escenaris després de més de dos anys de treball silenciós. Ho farà amb Àlex Cassanyes Big Band, amb qui ha creat ‘La Tendresse. Hommage aux belles chansons’, un espectacle que la cantant de Sant Sadurní d’Anoia defineix com un “retorn als orígens”. “És un homenatge a la cançó francesa, que és la que més ha marcat la meva trajectòria, i alhora també homenatgem la tendresa, que volem potenciar i escampar pel món”, resumeix Anna Roig en declaracions a l’ACN. L’espectacle s’estrenarà el proper 3 de febrer a l’Auditori de Vilafranca del Penedès, en una cita que ha exhaurit totes les entrades. Els propers mesos girarà per Vilanova i la Geltrú, Igualada, Banyoles, Olot i Pujalt (Anoia). Roig relata que va descobrir Àlex Cassanyes fa poc més de dos anys, moment en què va quedar convençuda que voldria col•laborar-hi en el seu proper projecte. “Em va marcar molt la seva manera de fer música, amb molts matisos i sensibilitat. Quan vaig idear ‘La Tendresse’, de seguida vaig pensar en les seves composicions”, explica. Jacques Brel, Claude Nougaro i Serge Gains-bourg són alguns dels artistes que marquen el l’espectacle, amb un repertori triat íntegrament per Anna Roig i arranjat per Àlex Cassanyes, pensant en els 14 músics que conformen la seva big band. Cassanyes assegura que va entomar el projecte com un “regal”, especialment per la singularitat de fer coincidir una big band amb la música tradicional francesa, i promet equilibri entre versions fidels i d’altres més “reformulades”. El compositor, nadiu de Capellades però instal•lat de fa anys a Vilafranca, explica que el projecte “ha estat molt fluid” des del primer moment, quan fa un any van començar a treballar-lo amb Anna Roig. Mentre Cassanyes s’ha centrat en els arranjaments, ella relata que ha perfilat la posada en escena dels concerts, en els quals no descarta algun tema “sorpresa” cantat en català. ‘La Tendresse. Hommage aux belles chansons’ suposa la fi d’un silenci de més de dos anys des de l’últim concert d’Anna Roig, mentre que el darrer disc amb L’ombre de ton chien el va publicar el 2014. La cantant penedesenca admet que durant aquests anys ha estat “reflexionant”, després “d’haver entrat en una dinàmica de fer discos ‘perquè tocava’, sense que fluís la creativitat”. Aquest temps de silenci mediàtic, explica, l’ha invertit en dedicar-se a l’educació musical per a infants, la seva altra vocació. Superat aquest parèntesi, assegura que s’ha vist motivada a tornar als escenaris perquè ha aconseguit crear un projecte que li permet recuperar la il•lusió d’anys enrere. “Torno amb la música francesa, que és la que a mi em va fer despertar les ganes de pujar als escenaris. És com una tornada als orígens per agafar força per seguir creant”, apunta. Per ara, Anna Roig i Àlex Cassanyes només plantegen ‘La Tendresse’ com un projecte per ser gaudit en directe, però reconeixen que no tanquen la porta a enregistrar-lo en forma de disc. De moment, aquest mes de febrer el duran a Vilafranca (dia 3), a Vilanova (dia 10) i a Igualada (dia 16), mentre el 17 de març seran a Banyoles, el 13 d’abril a Olot i el 17 de juliol a Pujalt.

Summary: Anna Roig torna als escenaris amb Àlex Cassanyes Big Band i un “homenatge a la tendresa” per “tornar als orígens”


Els Mossos d'Esquadra van detenir el passat 23 de febrer cinc homes d'entre 30 i 59 anys i veïns de Terrassa per cultivar 1.000 plantes de marihuana en una casa d'una urbanització pertanyent al municipi de Mediona, a l'Alt Penedès. Els fets es van produir quan una patrulla que feia tasques de vigilància per la zona va detectar una forta olor de marihuana procedent de la casa en qüestió. Amb el permís dels titulars de la casa, que en aquell precís moment hi arribaven en cotxe, els agents van accedir al pàrquing de l'habitatge on van localitzar les plantes de marihuana així com tots els elements necessaris pel seu cultiu. També van comissar 36 quilos de cabdells de marihuana llestos per ser venuts amb un preu de mercat superior als 200.000 euros.  A banda dels cinc detinguts, els mossos també van denunciar tres dones que estaven a la casa. Tots cinc seran citats properament per declarar davant del jutge.

Summary: Cinc detinguts per cultivar 1.000 plantes de marihuana en una casa de Mediona


L'Ajuntament de Girona farà pedagogia per estendre els horaris europeus als diferents sectors i equipaments de la ciutat. El consistori s'ha adherit al Pacte del Temps, del qual ja en formen part nou municipis i ciutats més d'arreu de Catalunya, i ara farà una diagnosi i recollirà propostes concretes per impulsar aquesta adaptació. Es preveu que el document estigui enllestit al mes de febrer. Sobretot, allà on més s'incidirà és en la franja horària del migdia. El promotor de la Reforma Horària, Fabián Mohedano, explica que allò que es vol és que l'adaptació s'estengui "com una taca d'oli". "N'hi ha prou amb proposar-se avançar-ho tot mitja hora abans per començar a impulsar el canvi", destaca. El Pacte del Temps dona continuïtat a la Xarxa per a la Reforma Horària, de la qual ja en formen part 36 empreses de la demarcació. Totes elles han impulsat mesures per flexibilitzar la jornada laboral i l'objectiu és que, de cara al 2019, la xifra d'empreses ja arribi a la cinquantena.


El vicepresident del Govern, Pere Aragonès, ha interpel·lat el govern espanyol sobre la taula de diàleg i ha dit que posin "dia i hora, i hi serem". Aragonès ha deixat clar que s'asseuran amb la condició que hi hagi dos punts sobre la taula: "el dret a l'autodeterminació i l'amnistia, com a solució davant de la repressió que continuem patint". En aquest sentit, el vicepresident ha demanat a l'executiu espanyol que "deixi de buscar excuses" i ha dit que "el govern de Catalunya està a disposició en la lluita per la llibertat de Catalunya, l'amnistia i el dret a l'autodeterminació perquè això mai fa vacances i hi estarem sempre a punt". Aragonès ha fet aquestes declaracions durant una visita a l'empresa fabricant de globus Ultramagic.

Summary: Aragonès, sobre la taula de diàleg: "Dia i hora, i hi serem"


Els treballadors d'Adif a Tarragona han anunciat tres dies de vaga per a la setmana vinent, en ple pont. Les jornades d'aturada -de 24 hores- s'han convocat pels dies 5, 7 i 9 de desembre. Des d'UGT i CGT es fa una crida a la mobilització, si bé l'empresa ha imposat uns serveis mínims del 60%. Els sindicats endureixen les mesures de pressió i avisen que seguiran en peu de guerra fins que Adif no resolgui les deficiències del servei al territori i millori la situació laboral del personal. Amb un total de 297 empleats a tota la demarcació, el comitè de vaga assegura que la plantilla s'ha anat reduint fins a un 23% en els darrers nou anys, des del 2007 a enguany. Els sindicats valoren positivament les reunions mantingudes a l'Eurocambra, però insisteixen que a Tarragona la situació és "agònica".

Summary: Els treballadors d'Adif a Tarragona anuncien tres dies de vaga pel pont


Els Mossos van detenir dissabte un home de 58 anys, de nacionalitat letona i sense domicili conegut, per conducció temerària, conduir sota els efectes de l’alcohol i per negar-se a fer les proves d’alcoholèmia. Sobre les quatre de la tarda, tres conductors que circulaven per l’autopista AP-7 van trucar al 112 alertant que un camió de gran tonatge feia ziga-zagues. Els Mossos indiquen que circulava envaint els dos carrils de la via entre Cambrils i Tarragona. Poc després la policia va localitzar el camió i el conductor en una àrea de descans a Tarragona (Tarragonès). Els agents, afegeix la nota policial, van observar que el camioner presentava símptomes evidents d’anar sota els efectes de l’alcohol. El conductor, que segons la policia es va negar en reiterades ocasions a fer la prova d’alcoholèmia, va quedar detingut per conducció temerària, per conduir sota els efectes de l’alcohol i també per negar-se a fer la prova.    El detingut, que no té antecedents policials per delictes contra la seguretat del trànsit, va passar a disposició judicial davant el Jutjat d’Instrucció en funcions guàrdia de Tarragona i va quedar en llibertat amb càrrecs.

Summary: Detingut un camioner per conducció temerària i per negar-se a fer la prova d’alcoholèmia


El govern espanyol ha presentat a les Comunitats Autònomes (CCAA) una guia amb recomanacions per minimitzar el risc de transmissió del coronavirus entre els temporers. L'executiu de Pedro Sánchez proposa organitzar els treballadors agrícoles en grups estables de treball i convivència sobre els quals pivotaran les mesures preventives a l'explotació. La guia estableix que els diferents grups no s'han de barrejar entre ells i cal intentar que les unitats formades per treballar coincideixin amb grups estables d'allotjament durant la campanya. El ministre de Sanitat, Salvador Illa, i el d'Agricultura, Luis Planas, l'han presentat aquest dilluns a la trobada que han mantingut amb les autonomies. El pla diu que les explotacions agràries hauran de prendre mesures per limitar les cadenes de contacte i transmissió tant com sigui possible i caldrà que els integrants de cada grup estiguin físicament separats tant com sigui possible. La guia afirma que el titular de l'explotació ha de mantenir un registre (electrònic preferiblement) amb la relació dels treballadors contractats, número de telèfon, grup de treball al qual pertanyen i unitat d'allotjament. En cas que una persona presenti simptomatologia, no podrà acudir a l'explotació fins que s'hagi fet una valoració mèdica i també qui hagi tingut contacte estret amb la persona afectada. La resta del seu grup estable, en cas d'un positiu, haurà de fer quarantena. Pel que fa al transport, cal utilitzar mascareta i garantir opcions de mobilitat que millor garanteixin la distància d'1,5 metres. L'empresari també ha de registrar les dades dels treballadors que hagin viatjat fora de la CCAA en els últims 14 dies. Cada explotació agropecuària ha d'incloure en el seu pla de prevenció i contingència l'avaluació de riscs davant del coronavirus i preveure els materials necessaris perquè es pugui executar. Cal mantenir la higiene, la desinfecció i senyalitzar els accessos a les explotacions per mantenir les distàncies.

Summary: El govern espanyol recomana organitzar els temporers en grups de treball i convivència estables per evitar contagis


Tot i la posada en servei el passat mes de febrer del tram de la L9 entre Zona Universitària i les dues terminals de l'aeroport del Prat, el nombre d'usuaris que opten per l'autobús per arribar a l'aeròdrom català continua creixent. En els primers sis mesos de 2016, més de 2,7 milions de passatgers han utilitzat l'Aerobús per desplaçar-se del centre de Barcelona a les dues terminals de l'aeroport, un 4,16% més que en el mateix període de l'any passat. Una tendència a l'alça que s'ha mantingut en els darrers anys. De fet, el nombre d'usuaris en els últims sis anys s'ha doblat fins assolir els 5,5 milions el 2015, mentre que el de passatgers a l'aeroport del Prat ha crescut un 45% en el mateix període. Com l'Aerobús, la resta de línies de bus per arribar a l'aeroport, tant les de Nitbus com els busos metropolitans, van guanyar usuaris el 2015. Aquestes xifres superen les que ha assolit la L9 Sud com a mitjà escollit per arribar a l'aeroport. Dels 47.000 viatgers diaris registrats en dies feiners el passat mes de maig, poc més de 4.000 van sortir de l'estació Aeroport T1. Les línies de Nitbus N16 i N17 que uneixen el centre de Barcelona amb Castelldefels i el Prat de Llobregat passant per l'aeroport, van sumar gairebé un milió d'usuaris el 2015. La línia N16 va tenir un total de 469.896 viatgers, un 9% més que el 2014, i la N17 en va sumar 443.106, amb un increment del 7,1%. Per satisfer la creixent demanda i complementar l'horari de funcionament de la L9, aquestes dues línies han estat reforçades per l'AMB passant de tres a sis busos per hora. Els tres busos de reforç, tenint en compte que són un suplement a l'oferta habitual, circulen per l'autovia realitzant un trajecte més directe que permet guanyar temps i freqüència.  També segueixen creixent any rere any les línies diürnes d'autobús L77, L99 i PR1 que uneixen diverses poblacions del Baix Llobregat amb l'aeroport, i la L46, que operada per TMB, uneix Plaça Espanya amb l'aeròdrom barceloní.  Servei que està "madurant" La línia de metro L9 Sud, que es va posar en funcionament el passat mes de febrer, va registrar el mes de maig una mitjana de 47.000 viatgers els dies feiners, xifra que suposa haver arribat al 63% del nivell de demanda previst al cap d'un any de funcionament. Per estacions, la que més entrades va registrar va ser la de la terminal 1 de l'aeroport del Prat amb una mitjana de 4.016 usuaris de dilluns a divendres. A l'hora de valorar les xifres de viatgers que opten per la L9 per arribar a l'aeròdrom català, des de TMB apunten que la línia L9 "és una infraestructura molt nova" que "està madurant" i que, a més, no només serveix per arribar a l'aeroport sinó que dóna a servei al Prat de Llobregat, Mercabarna, el Parc Logístic, o la plaça Europa de l'Hospitalet, on fins la seva posada en marxa no hi arribava el metro.

Summary: El nombre d'usuaris de l'Aerobús creix un 4,16% tot i l'arribada de la L9 a l'aeroport del Prat


L'ajuntament d´Alcanar va aprovar aquest dijous en Junta de govern el projecte d'enderroc del conjunt d'habitatges situats al carrer Bugamvilla 3 d'Alcanar Platja i que estan afectats per la sentència del cas Turov que els va declarar il·legals. La restauració de la legalitat urbanística va ser dictaminada en ferm el mes de desembre de 2014 en rebutjar el recurs d'apel·lació presentat pel mateix ajuntament i contra la nul·litat de la llicència de l'edifici Turov SL. El projecte d'enderroc i direcció d'obra ha anat a càrrec del despatx M6 Arquitectura 2003 SLP  i té un pressupost d'execució per contracte de 203.406,72 euros. Feta l'aprovació per part del consistori, s'obre ara un període d'exposició pública del projecte de 30 dies per després poder dotar l'enderroc de partida pressupostària.

Summary: Alcanar aprova el projecte per enderrocar les cases il·legals afectades pel cas Turov


El líder de Podem, Pablo Iglesias, ha aprofitat l'acte dels 40 anys de la Constitució al Congrés per reivindicar la república. Lluint un símbol a la solapa d'una dona de color morat, ha fet una defensa dels valors republicans i de la justícia social. Ha afegit que si la monarquia va evitar el cop d'estat "cal donar-li les gràcies" però que considera que en l'Espanya "moderna del 2018 no es pot arribar a ser cap d'estat per fecundació". Per això, ha dit que la seva formació assisteix a l'acte i que de "manera respectuosa" escoltarà el discurs del rei però que lluirà aquest símbol per reivindicar la república. "És un debat que considerem que és sa", ha afegit. "La fraternitat es construeix millor des dels valors republicans que des del valors autoritaris", ha sentenciat. (( La notícia s'ha actualitzat afegint la valoració d'Iglesias després d'escoltar el rei))  En els 40 anys de la carta magna, Iglesias ha volgut tenir record també per a les dones que van ser claus durant la transició i ha lamentat que l'homenatge només es faci als pares de la Constitució (tots homes). A més, ha lamentat que la Constitució no s'apliqui perquè, segons sosté, no es garanteixen els drets socials dels ciutadans per l'existència de l'atur i de les diferències socials.  En el seu discurs, ha fet una defensa dels valors republicans. "Cal apostar per la justícia social, per la fraternitat i la llibertat, i això en el 2018 és dir república", ha manifestat.  Sense aplaudiments al rei Podem ha mostrat el rebuig a la monarquia no només lluint la insígnia que reivindica la república i el feminisme sinó també posant-se dempeus amb l'entrada dels reis però sense aplaudir-los. Segons Iglesias, el rei emèrit encarna la "corrupció" i no ha volgut anar al Congrés a donar explicacions, tot i que Podem li ho va demanar per carta. Per això, Iglesias defensa que han estat "correctes i educats" però que han mostrat el seu rebuig no aplaudint la seva entrada a l'hemicicle. En canvi, critica la "sobreactuació" d'altres diputats que han dedicat als monarques un llarg aplaudiment.  Discurs "decebedor"  A la sortida de l'acte, Iglesias ha valorat el discurs del rei Felip VI i ha dit que ha estat "decebedor". Per a Iglesias, han faltat referències a la corrupció, a la lluita antifranquista i al fet que, segons sosté, hi ha capítols de la Constitució que no es compleixen com els que fan referència als drets socials.  En canvi, sí ha dit que creu que Felip VI ha "matisat alguns errors" i ha destacat que hagi fet referència al pluralisme territorial i polític. Tanmateix, li ha retret al rei que si ha parlat de les noves generacions no vulgui donar la paraula als ciutadans per decidir si el cap de l'estat s'escull "per fecundació o a través d'eleccions democràtiques".

Summary: ACTUALIZACIÓ:Iglesias reivindica la república en l'acte dels 40 anys de la Constitució


Els Mossos d'Esquadra, amb la col·laboració de la policia local d'Amposta, han detingut un veí de la ciutat, de 39 anys i nacionalitat espanyola, com a suposat responsable del robatori amb força a l'interior d'un domicili i dos furts dins de cotxes. El passat 28 de desembre, una veïna tornava al seu domicili quan va observar una reixa de la finestra forçada i llum a l'interior. A l'entrar a l'habitatge va veure com un home fugia per les escales fins el terrat. Després de continuar per la teulada de l'edifici, va saltar al carrer i va marxar. La víctima, que va trobar a faltar un televisor i joies, va denunciar el cas a la policia. Ja al lloc dels fets, agents dels Mossos i la Policia Local van comprovar també que s'havien produït furts en dos vehicles estacionats al mateix carrer. Una primera recerca per la zona va permetre recuperar part dels objectes sostrets de l'habitatge i els vehicles, alguns dels quals li haurien caigut al lladre mentre fugia. D'altres, com el televisor, estaven amagats en un solar proper al domicili. Gràcies a la col·laboració ciutadana, els investigadors van permetre aconseguir suficients indicis per determinar la identitat de l'home, que va acabar essent arrestat el passat dia 2 de gener. El detingut, amb antecedents policials per fets similars, va quedar en llibertat amb càrrecs després de passar a disposició del jutjat de guàrdia d'Amposta.

Summary: Un detingut a Amposta pel robatori a un domicili i el furt a l'interior de dos cotxes


L'expresident del Govern Carles Puigdemont ha rebutjat les "lliçons d'autocrítica" del cap de llista del PSOE a les eleccions del 10-N, Pedro Sánchez. En un contacte amb la premsa des de Waterloo (Bèlgica) aquest diumenge al matí, Puigdemont ha assegurat que el catalanisme ja porta anys fent autocrítica, després que el president espanyol en funcions hagi exigit "autocrítica" a l'independentisme. Des de Waterloo, i acompanyat de la cap de llista de JxCat, Laura Borràs, i la resta de candidats al Congrés i Senat, Puigdemont també ha acusat Sánchez de "supremacista polític" per la repetició electoral.  A més, l'expresident ha instat el rei espanyol, Felip VI, a aprofitar la seva visita de dilluns a Barcelona per també fer autocrítica sobre el seu discurs del 3-O de 2017. "Lliçons d'autocrítica de Sánchez, cap ni una", ha deixat anar Puigdemont, que ha atès la premsa després de la reunió amb els candidats de JxCat al 10-N. L'expresident del Govern ha assegurat que el catalanisme "en el seu conjunt" porta dos anys escrivint la part de la història amb un capítol dedicat a l'autocrítica, ja que forma part del recorregut: "Qui ho ignori ha estat desconnectat de la realitat", ha afegit. En aquest sentit, el cap de files de JxCat ha dit que encara espera veure l'autocrítica de l'Estat per l'1-O, pel discurs del monarca del 3-O de 2017, o per haver "incomplert" el mandat del grup de treball contra les detencions arbitràries de l'ONU. A més, Puigdemont ha acusat Sánchez de partir d'un "supremacisme polític", en no comptar amb les formacions polítiques que no pensen com el PSOE o que no diuen "exactament" el que el líder socialista vol: "Li costa entendre que hi ha vida més enllà del PSOE", ha sentenciat. L'excap del Govern també ha dit que l'amnistia ha de ser "una part" de la solució política del conflicte però no "l'objectiu final" del procés. JxCat lliga l'amnistia a la resolució de la situació entre Catalunya i l'Estat, però no en promou, per ara, cap llei al Congrés. El rei, a Barcelona Finalment, i sobre la visita del rei espanyol aquest dilluns a Barcelona, Borràs ha assegurat que els candidats de JxCat estaran on són "sempre": "Expressarem el nostre desacord al costat de la gent, de forma pacífica, cívica i democràtica". La cap de llista al Congrés no ha concretat però si se sumaran a les protestes organitzades per a demà, després que la Junta Electoral Provincial de Barcelona tombés la petició de JxCat i ERC d'ajornar l'acte del monarca per a després del 10-N. Des de fa dies els CDR preparen diverses protestes per la visita del rei espanyol a Barcelona. La CUP, Arran, el Sindicat d'Estudiants i el SEPC han convocat a "bloquejar" l'acte de Felip VI amb una concentració davant el mateix Palau de Congressos (dilluns 4 a les 16 hores). Al seu torn, ANC i Pícnic per la República han cridat a fer saber al monarca que "Catalunya no té rei", sense haver anunciat encara cap acció concreta.

Summary: Puigdemont rebutja les "lliçons d'autocrítica" de Pedro Sánchez i l'acusa de "supremacista polític"


La líder de Ciutadans al Parlament, Inés Arrimadas, ha assegurat aquest divendres que algú com l'actual president de la Generalitat en funcions, Artur Mas, "no pot" repetir en el seu càrrec. "Algú que ha estat la mà dreta de Pujol, que el seu patit té casos de corrupció, i que té al tresorer detingut no pot ser president", ha sentenciat Arrimadas a la Diputació Permanent, després del primer torn de compareixença de Mas. I és que per a Ciutadans, el president en funcions i líder de CDC "té molt pocs escrúpols" per acudir al Parlament a "intentar fer creure que no hi ha corrupció a la contractació pública". C's, a més, ha retret a Mas que emuli "a Mariano Rajoy" i "no hagi parlat del seu tresorer, que està detingut i en la presó".  Inés Arrimadas ha aprofitat el seu primer torn de paraula a la compareixença de Mas a la Diputació Permanent per qüestionar la figura del president en funcions com a possible cap del Govern. I és que C's ha deixat clar que no es creu les explicacions que Mas ha fet. "Vostè creu que els catalans podem sospitar que aquests casos de corrupció tenen a veure amb el seu canvi ideològic dels últims anys i que utilitzi el debat identitari per tapar els casos de corrupció? Som molt malpensats o té base, això?", s'ha preguntat la líder de C's.  Arrimadas, a més, ha insistit que algú "amb el seu historial, Mas no pot ser el proper president de la Generalitat". "El que ens ha portat fins aquí amb mala gestió, casos de corrupció, i un desafiament a la convivència, no pot ser president. Vostè creu que és bo per a Catalunya que sigui el proper president? No pot ser-ho algú que ha estat la mà dreta de (Jordi) Pujol, que té casos pendents de corrupció al seu partit, el president d'un partit amb dos tresorers detinguts, que ha dit que està per a decidir que hi ha lleis que es respectaran i altres que no, i que l'única estratègia que es té es el victimisme", ha sentenciat.  La líder de C's ha carregat també contra el "victimisme" que atribueix al president el funcions. "Tot passa per un atac a Catalunya i per voler fer una frenada al procés separatista. Doncs no. Quan Maragall li va dir allò del 3%, estava pensant en frenar el procés independentista? I vostè perquè no va dir aleshores que no sabia de què li parlava? Ja sabia de què parlava? Ho coneixia?", ha qüestionat Arrimadas.   Per últim, Ciutadans ha retret a Mas que "no hagi parlat de corrupció" i hagi "negat que hi hagi corrupció lligada a la contractació pública". "Ha vingut a dir que no hi ha corrupció ni irregularitats en la contractació. Nega una de les bases de la investigació. S'ha de tenir molt pocs escrúpols per, havent-ho sigut tot i tenint els coneixements que té, voler-nos fer creure que la contractació és infal·lible. No s'ho pot creure ningú. Perquè vostè sap millor que ningú que hi ha moltes coses darrere del que hi ha en els papers de la contractació pública", ha dit Arrimadas, que ha afegit que l'actitud de Mas li ha "recordat a la de Mariano Rajoy" per "no esmentar al tresorer, i l'han empresonat!".  Rèplica a Turull i les donacions En el segon torn d'intervenció, Arrimadas ha volgut replicar al portaveu de CDC a la Diputació Permanent, Jordi Turull, que ha retrat a C's que sigui l'únic partit que no entrega a la Sindicatura de Comptes la informació sobre subvencions, donacions i crèdits. Negant la major, Arrimadas ha assegurat que "no es troben les donacions d'empreses a la fundació C's perquè no existeixen". "És complicat trobar informació que no existeix. Tota la nostra informació està al Tribunal de Comptes i la Sindicatura de Comptes", ha sentenciat.  En aquest mateix sentit, Arrimadas ha demanat a Turull que "no perdi més el temps", perquè "les milionades que els regalen a vostès" –en referència a CDC- no les rep C's. "No sé per quin estrany motiu les grans constructores no ens tenen tanta simpatia a nosaltres com a vostès. No sé quin estrany motiu tindran per donar-los tants diners. Sigui quin sigui, nosaltres no complim els seus requisits", ha sentenciat.

Summary: ACTUALIZACIÓ:Arrimadas: "Algú que ha estat la mà dreta de Pujol i té al tresorer detingut no pot ser president"


La plantilla de l’hotel Marina Sand de Lloret de Mar (Selva) – antigament anomenat Selvamar- té clar que no tornaran a treballar si no cobren els sous endarrerits que els deu l’empresa. D’entrada, la nova companyia que ha adquirit l’hotel els ha informat que arrencaran la temporada aviat i que han de començar a treballar a partir del 15 de març. No obstant això, l’empresa els deu nomines endarrerides de novembre per valor de més de 35.000 euros a gran part de la plantilla. A més, aquesta passada setmana, una vintena de treballadors s’han emportat una desagradable sorpresa en no poder cobrar el xec de la nomina del passat novembre per manca de fons.  “Convocarem una vaga indefinida si no cobrem tots; no podem treballar fins que no hàgim rebut els salaris endarrerits”, ha explicat el president del comitè de l’empresa, José Luis Sánchez. El president espera que la situació es desencalli definitivament entre dilluns i dimecres d’aquesta propera setmana.  A principis de la setmana passada, part dels treballadors van presentar-se al ple de Lloret de Mar per demanar als grups polítics que escoltessin les seves reivindicacions, els ajudessin i fessin d’intermediaris per trobar una sortida a la situació que viu la plantilla des de fa mesos. Els treballadors van poder parlar amb el grup d’ICV-EUiA de Lloret de Mar que va incloure les seves demandes en un punt del plenari i, finalment, també van poder parlar amb l’alcalde de la vila i el regidor de Turisme, que es van comprometre a donar-los un cop de mà.  No obstant això, aquests darrers dies, una vintena de treballadors han viscut una desagradable sorpresa en veure com no podien cobrar els xecs que els havien donat des de l’empresa, referents al sou del mes de novembre, perquè la companyia no tenia fons. En total, la firma havia repartit uns 50 xecs. “Els han hagut de tornar amb la conseqüent despesa que això suposa que són més de 70 euros que han hagut d’abonar els mateixos treballadors”, ha lamentat el president del comitè d’empresa i representant de CCOO a l’hotel. “No volem més xecs, ja hem exigit que ens paguin com s’havia fet sempre per transferència bancària”, ha afegit Sánchez.  Segons han detallat des del comitè, no és la primera vegada que els treballadors viuen una situació similar. Ara fa unes setmanes, quan volien cobrar els salaris del mes d’octubre, alguns d’ells també van trobar-se que no hi havia fons. “Ara tinc notificats una vintena de persones que no han cobrat el xec de novembre, jo inclòs, i tot això puja a més de 35.000 euros”, ha explicat Sánchez.  “I sé que hi ha més gent que, per por de trobar-se sense fons, no han anat a comprovar el seu xec”, ha afegit. En principi, l’empresa els deu diversos mesos. Concretament el mes de novembre i la liquidació a part de la plantilla i a set treballadors fixos també els deuen el mes de desembre i la paga extra de gener. Ara per ara, després de diverses reivindicacions, la companyia ha pagat tots els sous endarrerits del mes d’octubre. “Els nous propietaris ens ha escrit un correu electrònic de disculpa pels últims inconvenients però la gent ja desconfia, és la tercera o quarta vegada que es disculpen”, ha criticat el president del comitè d’empresa.  Per tot i això i davant l’inici de la nova temporada de primavera i estiu, la plantilla ha decidit que no tornaran a la feina si no cobren tots els sous endarrerits. Normalment, l’hotel acostumava a obrir deu mesos o fins i tot més però enguany, amb el canvi de propietaris, han decidit arrencar començar al mes de març. En principi, la companyia ha informat als treballadors que haurien de començar a treballar el 15 de març. “Això ens han dit també des de l’agència que ha reservat gran part dels llits. Queda molt poc temps per arreglar-ho”, ha comentat Sánchez. Un termini que encara posa més pressió per trobar una solució. “No treballarem fins que no haguem cobrat, convocarem una vaga indefinida fins que no haguem cobrat els sous endarrerits”, ha remarcat Sánchez qui, al mateix temps, ha avançat que tornarà a intentar parlar amb el regidor de Turisme del consistori.  No obstant la tensió, Sánchez ha explicat que espera que tota la situació es desencalli  entre aquest proper dilluns i dimecres, quan s’han de reunir amb la companyia i els gestors. “Hi ha una agència que ha fet reserves importants per tot l’any i ha posat diners, sabem que no volen que se’ls escapi”, ha comentat Sánchez. Fins ara, els treballadors no han parat de fer mobilitzacions i manifestacions per reivindicar el pagament dels sous endarrerits.

Summary: La plantilla de l’antic hotel Selvamar de Lloret de Mar no treballarà fins que hagi cobrat tots els sous endarrerits